Κοινοποίηση σύμφωνα με το άρθρο 95 παράγραφος 4 της συνθήκης ΕΚ

Αίτηση για έγκριση της διατήρησης εθνικών διατάξεων που δεν είναι συμβατές με κοινοτικό μέτρο εναρμόνισης

(2003/C 100/07)

(Κείμενο που παρουσιάζει ενδιαφέρον για τον ΕΟΧ)

1. Με επιστολή της στις 17 Ιανουαρίου 2003, η κυβέρνηση του Βασιλείου των Κάτω Χωρών, σύμφωνα με το άρθρο 95 παράγραφος 4 της συνθήκης ΕΚ, κοινοποίησε στην Επιτροπή τις εθνικές διατάξεις που διέπουν τη χρήση χλωριωμένων παραφινών μικρής αλυσίδας (ΧΠΜΑ), τις οποίες επιθυμεί να διατηρήσει, κατά παρέκκλιση των διατάξεων της οδηγίας 2002/45/ΕΚ του Ευρωπαϊκού Κοινοβουλίου και του Συμβουλίου(1) για την εικοστή τροποποίηση της οδηγίας 76/769/ΕΟΚ του Συμβουλίου(2) όσον αφορά τους περιορισμούς διάθεσης στην αγορά και χρήσεως μερικών επικίνδυνων ουσιών και παρασκευασμάτων (χλωριωμένες παραφίνες μικρής αλυσίδας). Η Επιτροπή έλαβε την κοινοποίηση των Κάτω Χωρών στις 21 Ιανουαρίου 2003.

2. Το άρθρο 95 παράγραφος 4 προβλέπει ότι "όταν, αφού το Συμβούλιο ή η Επιτροπή θεσπίσουν ένα μέτρο εναρμόνισης, ένα κράτος μέλος θεωρεί αναγκαίο να διατηρήσει εθνικές διατάξεις που δικαιολογούνται από τις επιτακτικές ανάγκες που προβλέπονται στο άρθρο 30 ή διατάξεις σχετικές με την προστασία του περιβάλλοντος ή του χώρου εργασίας, τις κοινοποιεί στην Επιτροπή, καθώς και τους λόγους διατήρησής τους".

3. Σύμφωνα με το άρθρο 95 παράγραφος 6, "η Επιτροπή, εντός έξι μηνών από τις κοινοποιήσεις, εγκρίνει ή απορρίπτει τις εν λόγω εθνικές διατάξεις, αφού εξακριβώσει εάν αποτελούν ή όχι μέσο αυθαίρετων διακρίσεων ή συγκεκαλυμμένο περιορισμό του εμπορίου μεταξύ των κρατών μελών, και εάν συνιστούν ή όχι εμπόδιο στη λειτουργία της εσωτερικής αγοράς".

4. Οι εθνικές διατάξεις(3) θέτουν σε εφαρμογή την απόφαση 95/1 Parcom του Ιουνίου του 1995 σχετικά με την απαγόρευση της χρήσης των ΧΠΜΑ, η οποία είχε ληφθεί στο πλαίσιο της σύμβασης για την πρόληψη της θαλάσσιας ρύπανσης από χερσαίες πηγές (σύμβαση OSPAR). Οι εν λόγω διατάξεις απαγορεύουν τη χρήση των ΧΠΜΑ σε τρεις εφαρμογές, δηλαδή ως πλαστικοποιητών σε χρώματα, επιχρίσματα ή στεγανωτικά, σε υγρά επεξεργασίας μετάλλων και ως επιβραδυντικών φλόγας σε καουτσούκ, πλαστικά ή κλωστοϋφαντουργικά προϊόντα, με ορισμένες περιορισμένες και προσωρινές παρεκκλίσεις.

5. Η κυβέρνηση των Κάτω Χωρών θεωρεί αναγκαίο να διατηρήσει τις εν λόγω εθνικές διατάξεις για λόγους προστασίας της υγείας των ανθρώπων και προστασίας του περιβάλλοντος και, για το σκοπό αυτό, αναφέρει μια μελέτη σχετικά με τις οικοτοξικολογικές επιδράσεις των χλωριωμένων παραφινών(4). Η κυβέρνηση των Κάτω Χωρών αναφέρει επίσης ότι η διατήρηση των εν λόγω διατάξεων είναι απαραίτητη προκειμένου να συνεχίσει να τηρεί το Βασίλειο των Κάτω Χωρών τις δεσμεύσεις που έχει αναλάβει στο πλαίσιο της σύμβασης OSPAR, καθώς και της απόφασης 95/1, των οποίων είναι συμβαλλόμενο μέρος.

6. Η Επιτροπή υπενθυμίζει στα ενδιαφερόμενα μέρη ότι ενδεχόμενες παρατηρήσεις επί της κοινοποίησης των Κάτω Χωρών, οι οποίες θα παραληφθούν μετά την παρέλευση ενός μήνα από την ημερομηνία δημοσίευσης της παρούσας κοινοποίησης στην Επίσημη Εφημερίδα της Ευρωπαϊκης Ένωσης, είναι κατ' αρχήν απίθανο να ληφθούν υπόψη. Επιπροσθέτως, η Επιτροπή διατηρεί το δικαίωμα να κοινοποιήσει στο Βασίλειο των Κάτω Χωρών ενδεχόμενες παρατηρήσεις που θα της υποβληθούν.

7. Περισσότερες πληροφορίες σχετικά με την κοινοποίηση διατίθενται από: Janine van Aalst [ τηλ. (31-70) 351 93 06 ] Wini Broadbelt [ τηλ. (31-70) 351 83 68 ]

Αρμόδιος στην Ευρωπαϊκή Επιτροπή: Giovanni Indirli Ευρωπαϊκή Επιτροπή Γενική Διεύθυνση "Επιχειρήσεις"

Μονάδα E3 "Χημικά προϊόντα"

AN 88 4/39 B - 1049 Βρυξέλλες Τηλ. (32-2) 295 12 65 Φαξ (32-2) 295 02 81 e-mail: giovanni.indirli@cec.eu.int

(1) ΕΕ L 177 της 6.7.2002, σ. 21.

(2) ΕΕ L 262 της 27.9.1967, σ. 201.

(3) Απόφαση της 3ης Νοεμβρίου 1999 με την οποία ορίζονται οι κανόνες απαγόρευσης της χρήσης χλωριωμένων παραφινών μικρής αλυσίδας [Απόφαση σχετικά με τις χλωριωμένες παραφίνες, Νόμος περί χημικών ουσιών (WMS)], Staatsblad van het Koninkrijk der Nederlanden, Jaargang 1999, 478.

(4) "Ecotoxicological advice on chlorinated paraffins", D. F. Kalf και E. J. van de Plassche, Φεβρουάριος 1996 [η εν λόγω μελέτη εκπονήθηκε για λογαριασμό της Διεύθυνσης "Περιβαλλοντική Προστασία" και της Διεύθυνσης "Χημικές Ουσίες, Εξωτερική Ασφάλεια και Προστασία από την Ακτινοβολία", στο πλαίσιο του προγράμματος "Υφιστάμενες χημικές ουσίες: Εθνικό Πρόγραμμα (MAP Milieu, Bestaande Stoffen Nationaal, αριθ. 601503)"].